Democratic Voice of Burma

Democratic Voice of Burma (DVB), også kjent i Norge som Burma-radioen, er en radio- og TV-stasjon med base og studio i Oslo. Stasjonen er uavhengig, eid av eksil-burmesere, og sender usensurerte nyheter via satellitt. Tidligere  ble nyheter sendt via kortbølgesenderen på Kvitsøy til Myanmar (tidligere kjent som Burma). DVB anslår at stasjonen når ca. 5 millioner burmesere. Stasjonen har også et kontor i Chiang Mai i det nordlige Thailand.

DVB ble startet som radiostasjon av burmesiske studenter og flyktninger som måtte flykte fra landet etter opprøret i 1988. Stasjonen ble gitt i gave til den burmesiske eksil-regjeringen av norske myndigheter i 1992. I 2000 ble stasjonen uavhengig. I dag får DVB økonomisk støtte fra de skandinaviske myndighetene, Utenriksdepartementet og Fritt Ord i Norge, Free Voice i Nederland og National Endowment for Democracy i USA. DVB har hatt TV-sendinger siden 2005.

DVB samler inn nyheter via journalister i skjul i Burma og langs landets grenser. Stasjonen har ca. 12 ansatte i Norge og i alt rundt 100 medarbeidere, hvorav ca. 40 i Burma. Til vanlig sender DVB 2 timer radio hver dag, men stasjonen utvidet sendetiden til 9 timer daglig under demonstrasjonene høsten 2007.

Flere av DVBs journalister i Burma ble arrestert under demonstrasjonene høsten 2007.

Sjefredaktør og administrerende direktør for Democratic Voice of Burma er Ave Chan Naing.

Radiostasjonen mottok Ossietzkyprisen 2007.

Den norske UNICEF-medarbeideren Hallvard Kuløy var opprinnelig innehaver av lisensen for radiostasjonen.
 Referanser 

Kilder

Video 4: Democratic Voice of Burma (DVB.no): Demokrati fra utsiden (besøkt 29. september 2007)
Journalisten: Formidler Burma-dramaet til verden (27. september 2007)

Eksterne lenker



Kategori:Kringkastingsselskaper
Kategori:Myanmarsk kultur
Kategori:Norske medier
Kategori:Organisasjoner i Oslo
Kategori:Kultur i Oslo